બે દિવસ ભરપૂર આરામ કરીને ગુલાલ ઓફિસ જવાની તૈયારી કરી રહી હતી. એણે મલ્હારને પણ સૂચના આપી દીધી હતી કે તૈયાર થઈ જાય. મલ્હાર ક્યારનો આનાકાની કરી રહ્યો હતો. પણ એના માટે ઓફિસે એક સરપ્રાઇઝ તૈયાર હતી. ગુલાલે કંપનીના એના ભાગમાંથી પચાસ ટકા ભાગ મલ્હારના નામે કરી દીધો હતો. હવે એ પણ પાર્ટનર હતો. એના માટે ઓફિસમાં એક મોટી આલિશાન કેબિન તૈયાર થઈ ગઈ હતી. અને અત્યારે આખો સ્ટાફ નવા સાહેબની આતુરતાપૂર્વક વેઇટ કરી રહ્યો હતો. અલબત આ બધું જ ગુલાલે એની મમ્મી અને નિખિલને પૂછીને એમની સંમતિથી જ કર્યું હતું. ગુલાલની મમ્મીને તો સ્વાભાવિક જ કોઈ વાંધો ના હોય. અને ગુલાલ એના પચાસ ટકામાંથી મલ્હારને ભાગ આપી રહી હતી એટલે નિખિલને પણ કોઈ જ વાંધો નહોતો. બંનેએ ખુશીથી સંમતિ આપી દીધી.